Pământul n-are nevoie de carte, doamnă! îmi răspunde scurt George, puțarul, când îl întreb dacă a făcut vreun curs ceva de săpat puțuri, înainte de a se apuca de meseria asta, pe care zice că o face de 15 ani. S-a calificat, carevasăzică, la locul de muncă, precum majoritatea puțarilor pe care-i găsești pe toți stâlpii. George este unul dintre cei trei lucrători care ne-a săpat puțul în curte, parte din echipa celebrului Vasile din Cernica. E singurul care nu vine în șlapi la muncă, ci în mocasini, și singurul care manevrează motorul cu care sunt scoase din pământ țevile și burghiul înșurubate în căutarea apei. Colegii lui: un tip subțirel și negricios și un bătrân îndesat și puternic, completează taciturn echipa, pe lângă sculele ce par o oaste de strânsură, lucruri adunate în timp și care și-au căpătat în „puțăreală” o a doua viață. Cei trei sunt eficienți și au o metodă ce pare unsă bine în anii de exercițiu:

Am ajuns la Vasile din Cernica la recomandarea unui văr, care mi l-a descris ca pe un tip foarte serios. La telefon m-a convins explicându-mi pe îndelete cum stă treaba cu puțurile și cum știința asta a săpării pământului în căutarea apei nu ar fi devenit în timp mult mai precisă decât era pe vremea indienilor care căutau izvoarele cu trei bețe de lemn. Că poți să sapi la câțiva metri distanță și să găsești apa la niveluri diferite sau să nu găsești deloc, atât de viclene sunt straturile astea acvifere pe sub pământ. Pe scurt, omul nu mi s-a dat rotund că face, drege și garantează debite și calități nemaiauzite ale apei, ci mi-a spus că el se angajează să-mi facă un puț bun. La ce adâncime va fi, rămâne de săpat și văzut.

Status de puțar: 1000 de euro salariu și 10 % profit pe firmă

Vasile venea în viața mea după o duzină de firme și firmulițe pe care le contactasem online și le cerusem oferte pentru un puț de 50 de m adâncime, dat fiind că vecinii de prin sat au puțuri la 15-20-25 de m și se plâng că uneori vine apa cu nisip. Ofertele primite rivalizau cu sondarea după petrol. De la 50 de euro în sus pe metru liniar săpat, plus TVA, plus materiale, taxe de deplasare, instalare, staționare și alte „are”, care în total îmi urcau prețul puțului la peste 3000 de euro. Desigur, unii promiteau că știu totul despre solul și subsolul meu, că au ingineri specialiști care îmi vor explica în detaliu fiecare strat acvifer, ba unii mi se lăudau că au săpat puțuri la casa unui celebru om de TV iar alții îmi subliniau că sunt o firmă serioasă și că numai așa puteau să-și plătească oamenii cu 1000 de euro și să aibă și ei un profit de 10%. „Dacă vreți o mașină nu vă duceți la un tinichigiu s-o cumpărați, ci mergeți la un dealer autorizat”, mă ia un domn director de firmă de foraje la telefon. Da, e drept, mă duc la un dealer, dar nu chiar la Ferrari.

M-am dus la Vasile, fost absolvent de liceu de marină, pasionat de teatru și devenit puțar din ambiție. Zice că s-a apucat de puțărit după ce a văzut cât de prost s-au achitat de datorie puțarii angajați să-i facă lui puțul acasă, și, încercând să deslușească unde au greșit ăia, ca să-și repare puțul, a aflat că de fapt e o afacere mult mai bună decât ce avea el la acel moment, în 2006: o prăvălie cu de toate care abia îi aducea un venit de 1000 de euro lunar și o mulțime de controale ale statului pe cap.

Cred că Vasile lucrează acum, ca toți puțarii artizanali, la negru. Mă ofer să-i transfer banii în cont și zice că nu are, că îi preferă cash. Probabil la fel de cash își plătește și oamenii, așa că sunt slabe șanse să-l hărțuiască controalele statului.

Circuitul apei între instituțiile statului

Înainte de toate, însă, am zis că totuși apelul la autorități nu strică. Mai ales că citisem pe forumul softpedia care ar fi „drumul corect” către un puț legal:

1. Mergeti la Apele romane (din resedinta de judet) si comandati un studiu hidrogeologic sau macar un aviz executie foraj. Costa f putin si se da pe loc sau in 24 ore. Ce se afla sub 1 m adancime sub terenul tau NU-TI APARTINE. Si daca iei ceva de acolo (apa de ex ) se numeste FURT. Si daca strici ceva acolo (de ex pui 2 strate de apa in comunicatie si cel rau il strica pe cel bun pe o suprafata de km patrati) se numeste altcumva… Din acest studiu va reiesi – ce adancime e novoie – si voie, ce strate sa se deschida, ce diametru, ce strate trebuiesc izolate, ce trebuie sa faci cu dosarul primit dupa executie, etc Apele romane centralizeaza toate datele din Romania si au datele cele mai complete si corecte despre stratele de apa , calitatea lor, debitul lor, etc

2. Cu acel studiu contactezi firme de foraj care sa iti execute EXACT ce scrie acolo si cum scrie acolo! Daca tu suni la o firma care are 1 instalatie care merge doar la 50 m – are ea grija sa te „abureasca” ce apa buna se afla la 40 m etc etc etc si ca forajul adecvat pt tine e la 40 m , etc etc

3. Alegi oferta cea mai ieftina, dar grija la contract, termene de incepere, finalizare – exemplu: 1 firma a forat 40 m in 10 saptamani si a venit alta care a facut la 1 m distanta 130 m intr-o zi!!!